ລັດຖະບານ ຍ້ອງຍໍທັບນັກກີລາລາວ ທີ່ຄວ້າໄຊ 26 ຫຼຽນ ໃນຊີເກມ ຄັ້ງທີ 29 ຢ່າງສົມກຽດ
ກະຊວງສຶກສາທິການ ແລະ ກີລາ ຕາງໜ້າໃຫ້ລັດຖະບານແຫ່ງ ສປປ ລາວ ປະດັບຫຼຽນໄຊພັດທະນາ, ຫຼຽນກາພັດທະນາ, ຫຼຽນກາແຮງງານ ແລະ ໃບຍ້ອງຍໍ ໃຫ້ຄະນະນຳ, ຄູເຝິກ ແລະ ນັກກີລາທີມຊາດລາວ ຊຸດຄວ້າ 2 ຫຼຽນຄຳ, 3 ຫຼຽນເງິນ ແລະ 21 ຫຼຽນທອງ ລວມ 26 ຫຼຽນ ຖືກຈັດຢູ່ອັນດັບທີ 9 ຈາກ 11 ປະເທດ ເຂົ້າຮ່ວມໃນງານມະຫາກຳກີລາຊີເກມ ຄັ້ງທີ 29 ທີ່ປະເທດມາເລເຊຍ ເປັນເຈົ້າພາບ ລະຫວ່າງວັນທີ 19-30 ສິງຫາ 2017.
ພິທີປະດັບຫຼຽນໃນຄັ້ງນີ້ ໄດ້ມີຂຶ້ນເມື່ອວັນທີ 14 ພຶດສະພາ ຜ່ານມາ ທີ່ໂຮງແຮມລ້ານຊ້າງ ນະຄອນຫຼວງວຽງຈັນ, ໂດຍໃຫ້ກຽດເຂົ້າຮ່ວມ ແລະ ປະດັບຫຼຽນຂອງ ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີກະຊວງສຶກສາທິການ ແລະ ກີລາ ທັງເປັນປະທານຄະນະກຳມະການໂອແລມປິກແຫ່ງຊາດລາວ (ຄອລ) ແລະ ທ່ານ ສົມພູ ພົງສາ ຜູ້ຊ່ວຍລັດຖະມົນຕີກະຊວງ ສສກ, ຮອງປະທານ ແລະ ເລຂາທິການ ຄອລ, ມີທ່ານ ແສງພອນ ພົນອາມາດ ຫົວໜ້າກົມກີລາລະດັບສູງ ກະຊວງ ສສກ ພ້ອມດ້ວຍບັນດາຄະນະນຳສະຫະພັນກີລາແຫ່ງຊາດ, ຜູ້ໃຫ້ການສະໜັບສະໜູນ, ຄູເຝິກ ແລະ ນັກກີລາທີມຊາດລາວ ເຂົ້າຮ່ວມຢ່າງພ້ອມພຽງ.
ໂອກາດນີ້, ທ່ານ ແສງພອນ ພົນອາມາດ ໄດ້ລາຍງານໃຫ້ຮູ້ວ່າ: ການເຂົ້າຮ່ວມງານກີລາຊີ ເກມ ຄັ້ງທີ 29 ໃນຄັ້ງນີ້ ປະກອບມີ ການນຳຂັ້ນສູງ ຕາງໜ້າໃຫ້ລັດຖະບານລາວ ໂດຍທ່ານລັດຖະມົນຕີ ກະຊວງ ສສກ ທັງເປັນປະທານ ຄອລ ແລະ ຄະນະມົນຕີຊີເກມ, ຄະນະນຳກີລາລາວ, ກຳມະການຕັດສິນ, ຄູເຝິກ, ນັກກີລາ ແລະ ຜູ້ໃຫ້ການສະໜັບສະໜູນ ເຂົ້າຮ່ວມທັງໝົດ 350 ຄົນ, ໃນນັ້ນ ໄດ້ສົ່ງນັກກີລາເຂົ້າຮ່ວມແຂ່ງຂັນທັງໝົດ 22 ປະເພດ ຄື: ເປຕັງ, ເທຄວັນໂດ, ວູຊູ, ກະຕໍ້-ຊິນລອນ, ປັນຈັກສີລັດ, ບິນລຽດ-ສະນຸກເກີ, ລົດຖີບ, ຍິງທະນູ, ມວຍສາກົນ, ກາຣາເຕໂດ, ເຕະບານ, ກ໊ອຟ, ຍິງປືນ, ປິ່ງປ່ອງ, ດອກປີກໄກ່, ເທັນນິສ, ແລ່ນ-ລານ, ລອນຍໍ້າ, ຣັກບີ້, ຢູໂດ, ມວຍ ແລະ ບານບ້ວງ. ຜ່ານການແຂ່ງຂັນຜົນປາກົດວ່າ ທັບນັກກີລາລາວເຮົາສາມາດຍາດມາໄດ້ 2 ຫຼຽນຄຳ, 3 ຫຼຽນເງິນ ແລະ 21 ຫຼຽນທອງ ລວມ 26 ຫຼຽນ ຖືກຈັດຢູ່ອັນດັບທີ 9 ຈາກ 11 ປະເທດ ເຂົ້າຮ່ວມ, ໃນນັ້ນ 2 ຫຼຽນຄຳ ແມ່ນໄດ້ຈາກ ທ້າວ ສິດທິເດດ ສັກບ່ຽງ ນັກກີລາສະນຸກເກີດ່ຽວຊາຍ ແລະ ນາງ ຄູນ ສຸກສະຫວັດ, ນາງ ຈັນສະໝອນ ວົງສະຫວັດ, ນາງ ມີ່ມີ່ ວົງສະຫວັດ ແລະ ນາງ ຈິນດາວອນ ສີສະຫວັດ ນັກກີລາເປຕັງທີມຊຸດຍິງ.
ຕໍ່ກັບຜົນງານດັ່ງກ່າວ ພາຍຫຼັງເດີນທາງກັບເຖິງບ້ານເກີດ ສປປ ລາວ ຢ່າງເປັນທາງການ, ທ່ານ ທອງລຸນ ສີສຸລິດ ນາຍົກລັດຖະມົນຕີ ຕາງໜ້າລັດຖະບານມອບເງິນລາງວັນລວມທັງໝົດ 692 ລ້ານກີບ ໃຫ້ແກ່ຄູເຝິກ ແລະ ນັກກີລາ ແລະ ມອບເງິນສົດພິເສດເພີ່ມຕື່ມອີກ ຈຳນວນ 100 ລ້ານກີບ. ຫຼັງຈາກນັ້ນ, ກະຊວງ ສສກ ຈຶ່ງໄດ້ສະເໜີຂໍອະນຸມັດການຍ້ອງຍໍຈາກລັດຖະບານ ໃຫ້ຄະນະນຳ, ຄູເຝິກ, ນັກກີລາ ແລະ ຜູ້ໃຫ້ການອຸປະຖຳ ທີ່ມີຜົນງານດີເດັ່ນຢ່າງສົມກຽດ.
ໃນພິທີຄັ້ງນີ້, ທ່ານ ສອນເພັດ ເມືອງວົງ ປະທານບໍລິສັດ ແສງເພັດ ເກັບກູ້ລະເບີດ ກໍ່ໄດ້ມອບເງິນອັດສີດໃຫ້ນັກກີລາຫຼຽນຄຳ ຈຳນວນ 100 ລ້ານກີບ, ໃນນັ້ນມອບໃຫ້ ທ້າວ ສິດທິເດດ ສັກບ່ຽງ ຮີໂຣຫຼຽນຄຳປະຫວັດສາດກີລາສະນຸກເກີດ່ຽວຊາຍ 50 ລ້ານກີບ ແລະ ນາງ ຄູນ ສຸກສະຫວັດ, ນາງ ຈັນສະໝອນ ວົງສະຫວັດ, ນາງ ມີ່ມີ່ ວົງສະຫວັດ ແລະ ນາງ ຈິນດາວອນ ສີສະຫວັດ ເຈົ້າຂອງຫຼຽນຄຳ ກີລາເປຕັງທີມຊຸດຍິງ 50 ລ້ານກີບ. ນອກຈາກນັ້ນ, ກໍ່ໄດ້ປະດັບຫຼຽນໄຊພັດທະນາ ຊັ້ນ 2 ໃຫ້ແກ່ ທ່ານ ສອນເພັດ ເມືອງວົງ ປະທານບໍລິສັດ ແສງເພັດ ເກັບກູ້ລະເບີດ, ປະດັບຫຼຽນກາແຮງງານ ໃຫ້ແກ່ ທ່ານ ປະສິດໄຊ ຫຼວງໂຄດ ປະທານສະຫະພັນບິນລຽດ-ສະນຸກເກີ, ປະດັບຫຼຽນກາພັດທະນາ ໃຫ້ແກ່ ທ່ານ ເຂັມຊາດ ພິລາພັນເດຊ ປະທານສະຫະພັນກີລາຢູໂດແຫ່ງຊາດ, ມອບໃບຍ້ອງຍໍລັດຖະບານ ໃຫ້ແກ່ສະໜາມກ໊ອຟເລັກວິວວຽງຈັນ ແລະ ບໍລິສັດ ເບຍລາວ ຈຳກັດ ທີ່ມີຜົນງານດີເດັ່ນ ໃນການປະກອບສ່ວນອຸປະຖຳຄະນະນັກກີລາລາວ ຢ່າງສົມກຽດ. ພ້ອມ ນັ້ນ, ຍັງໄດ້ປະດັບຫຼຽນໄຊແຮງງານ ຊັ້ນ 2 ໃຫ້ຈຳນວນ 13 ທ່ານ ແລະ 4 ກົມກອງ, ຫຼຽນໄຊແຮງງານ ຊັ້ນ 3 ຈຳນວນ 34 ທ່ານ ແລະ 2 ກົມກອງ, ແລະ ຫຼຽນກາແຮງງານ ຈຳນວນ 61 ທ່ານ ແລະ 6 ກົມກອງ ທີ່ມີຜົນງານ ແລະ ຄຸນງາມຄວາມດີ ປະກອບສ່ວນທາງດ້ານເຫື່ອແຮງ ແລະ ສະຕິປັນຍາ ເຂົ້າຮ່ວມການແຂ່ງຂັນກີລາ ຊີເກມ ຄັ້ງທີ 29 ເຊິ່ງນັກກີລາສາມາດຍາດໄດ້ 2 ຫຼຽນຄຳ, 3 ຫຼຽນເງິນ ແລະ 21 ຫຼຽນທອງ ສ້າງໄດ້ຊື່ສຽງ ແລະ ກຽດສັກສີໃຫ້ກັບປະເທດຊາດ.
ໃນໂອກາດດຽວກັນ, ທ່ານລັດຖະມົນຕີ ກະຊວງ ສສກ ໄດ້ເນັ້ນໜັກວ່າ: ເພື່ອສືບຕໍ່ສ້າງຜົນງານໃນການເຂົ້າຮ່ວມແຂ່ງຂັນກີລາລະດັບພາກພື້ນ ແລະ ສາກົນ ໃນຕໍ່ໜ້າ ໃຫ້ນັບມື້ດີຂຶ້ນກວ່າເກົ່າ. ສະນັ້ນ, ຂໍຮຽກຮ້ອງໃຫ້ກົມວິຊາການກີລາ, ຄອລ ຮ່ວມກັບບັນດາສະຫະພັນກີລາແຫ່ງຊາດ ຈັດຖອດຖອນບົດຮຽນກັນໂດຍຄົ້ນຄວ້າຊອກຫາໃຫ້ເຫັນໄດ້ວິທີການພັດທະນາກີລາລາວ ໃຫ້ເດັ່ນຂຶ້ນກວ່າເກົ່າ ໂດຍສະເພາະໃນຕໍ່ໜ້ານີ້ ກຽມຮ່ວມງານແຂ່ງຂັນກີລາເອຊຽນ ເກມ ຄັ້ງທີ 18 ທີ່ປະເທດອິນໂດເນເຊຍ ລະຫວ່າງວັນທີ 18 ສິງຫາ ຫາ 2 ກັນຍາ 2018 ແລະ ຮ່ວມງານກີລາຊີເກມ ຄັ້ງທີ 30 ທີ່ປະເທດຟີລິບປິນ ໃນປີ 2019 ຄວນມີການປືກສາຫາລືເພື່ອຊອກທຸກເງື່ອນໄຂໃນການສ້າງ, ປັບປຸງຄະນະບໍລິຫານສະຫະພັນກີລາໃຫ້ໄດ້ຕາມເປົ້າໝາຍ, ຍົກລະດັບຄວາມຮູ້ຄວາມສາມາດໃຫ້ແກ່ຄູເຝິກ, ກຳມະການຕັດສິນ ໃນລະດັບອາຊຽນ, ເອເຊຍ ແລະ ສາກົນ ພ້ອມທັງເກັບຕົວນັກກີລາເຂົ້າສູນເຝິກຊ້ອມຢ່າງຕໍ່ເນື່ອງ, ຍາວນານ ເພື່ອເຮັດໃຫ້ມີຄວາມພ້ອມທາງດ້ານເຕັກນິກ, ຮ່າງກາຍ, ຈິດໃຈ ແລະ ຄວາມເຂັ້ມແຂງອື່ນໆອີກ.
ຂໍຂອບໃຈ
ຂໍ້ມູນ : ໜັງສືພິມ ສຶກສາ-ກີລາ